Paterna reclama línies d’ajuda per a renovar i rehabilitar el parc de vivendes del seu terme municipal
07/10/2015

# Paterna reclama línies d’ajuda per a renovar i rehabilitar el parc de vivendes del seu terme municipal

[![La regidora d’Educació i Sostenibilitat, Eva Pérez junt amb el subdirector de la Vivenda, Miguel Montañana, durant la trobada que han mantingut ambdós en la conselleria de Vivenda, Obres Públiques i Vertebració del Territori](/images/noticias/2015/10/reunion-parque-viviendas.jpg)](/images/noticias/2015/10/reunion-parque-viviendas.jpg)

07.10.2015

La regidora de Sostenibilitat i Educació, Eva Pérez, s’ha reunit este matí amb el subdirector general de Vivenda, Miguel Montañana

La regidora de Sostenibilitat i Educació, Eva Pérez, ha reivindicat hui a la conselleria de Vivenda, Obres Públiques i Vertebració del Territori la concessió de línies d’ajuda econòmiques per a la rehabilitació de vivendes en el seu terme municipal.

Eva Pérez ha reclamat este finançament durant la reunió que ha mantingut este matí amb el subdirector de Vivenda, Miguel Montañana, a qui ha realitzat una radiografia de Paterna en termes de parc immobiliari, incidint en la problemàtica que presenten molts barris amb zones urbanes degradades i la necessitat d’intervindre en elles per a regenerar-les.

De la mateixa manera, Pérez ha exposat els problemes que pateixen algunes finques del municipi afectades per aluminosi, per a les quals ha reclamat l’ajuda de la conselleria, alhora que li ha informat de la impossibilitat de moltes comunitats de veïns per a fer front i sufragar la necessària rehabilitació dels seus edificis.

Així mateix, la regidora ha instat a la conselleria a agilitzar la concessió de vivendes públiques que l’Entitat d’Infraestructures de la Generalitat (EIGE) té a Paterna i, a este respecte, ha indicat que “ja hi ha més de 300 sol•licituds de paterners i paterneres degudament prebaremades”.

La trobada, que ha durat prop d’una hora i que Eva Pérez ha qualificat “d’útil i productiva”, també ha sigut aprofitada per la regidora per a recordar el deute de més de 1.000.000 d’euros que l’EIGE manté amb l’Ajuntament de Paterna i reclamar el seu pagament.